CELEX: C2006/237/09
Language: fi
Date: 2006-09-30 00:00:00
Title: Asia C-301/06: Kanne 6.7.2006 — Irlanti v. Euroopan unionin neuvosto ja Euroopan parlamentti

30.9.2006   
            
            
               FI
            
            
               Euroopan unionin virallinen lehti
            
            
               C 237/5
            
         Kanne 6.7.2006 — Irlanti v. Euroopan unionin neuvosto ja Euroopan parlamentti
   (Asia C-301/06)
   (2006/C 237/09)
   Oikeudenkäyntikieli: englanti
   Asianosaiset
   
      Kantaja: Irlanti (asiamiehet: asiamies D. O'Hagan, solicitor E. Fitzsimons ja barrister-at-law D. Barniville)
   
      Vastaajat: Euroopan unionin neuvosto ja Euroopan parlamentti
   Vaatimukset
   
               —
            
            
               Yleisesti saatavilla olevien sähköisten viestintäpalvelujen tai yleisten viestintäverkkojen yhteydessä tuotettavien tai käsiteltävien tietojen säilyttämisestä ja direktiivin 2002/58/EY muuttamisesta 15 päivänä maaliskuuta 2006 annettu Euroopan parlamentin ja neuvoston direktiivi 2006/24/EY (1) on kumottava sillä perusteella, ettei sitä ollut annettu asianmukaisen oikeusperustan nojalla.
            
         
               —
            
            
               Euroopan unionin neuvosto ja Euroopan parlamentti on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Irlanti väittää, että Euroopan yhteisön perustamissopimuksen (EY) 95 artiklan valinta direktiivin 2006/24/EY oikeusperustaksi on pohjimmiltaan virheellinen. Irlanti väittää lisäksi, ettei EY 95 artikla eikä mikään muukaan perustamissopimuksen määräys voi tarjota asianmukaista oikeusperustaa kyseiselle direktiiville. Pääasiallisesti Irlannin mukaan direktiiviin ainoana tai toissijaisesti pää- tai keskeisenä tarkoituksena on edesauttaa vakavan rikollisuuden, mukaan lukien terrorismin, tutkintaa, selvittämistä ja sitä koskevien syytteiden nostamista. Näin ollen Irlanti väittää, että ainoa hyväksyttävä oikeusperusta direktiiviin sisältyville toimenpiteille on Euroopan unionin perustamissopimuksen VI osasto ja erityisesti sen 30 artikla, 31 artiklan c alakohta ja 34 artiklan 2 kohdan b alakohta.
   Väitteidensä tueksi Irlanti on esittänyt, että direktiivin johdanto-osan perustelukappaleet ja perussäännökset osoittavat riidattomasti, että nojautuminen EY 95 artiklaan direktiivin oikeusperustana on täysin epäasianmukaista eikä sitä voida hyväksyä. Tältä osin se on huomauttanut, että direktiivi on selvästi ja yksiselitteisesti suunnattu vakavan rikollisuuden torjuntaan. Näin ollen Irlanti väittää, että tämä on direktiivin pää- tai keskeinen tarkoitus ja todellakin sen ainoa tavoite.
   Vakiintuneesti EY 95 artiklaan perustuvien toimenpiteiden ”painopisteenä” on oltava sisämarkkinoiden toimintaa hyödyttävä jäsenvaltioiden lakien lähentäminen. Direktiivin säännöksissä on kyse vakavan rikollisuuden torjunnasta eikä niillä ole tarkoitus puuttua sisämarkkinoiden toiminnassa oleviin puutteisiin.
   Vaikka onkin väitetty, että kansallisten lainsäädäntöjen eroavuuksista aiheutuu puutteita kyseiselle toiminnalle, tätä ei kuitenkaan ole näytetty toteen.
   Vaihtoehtoisesti, mikäli vastoin Irlannin perusväitettä direktiivin yksi tavoitteista on sisämarkkinoiden toiminnan vääristymisen ja esteiden ehkäiseminen, Irlanti väittää, että tämän tavoitteen on luonteeltaan katsottava puhtaasti sisältyvän osoitettuun rikollisuuden torjuntaa koskevaan pää- tai keskeiseen tavoitteeseen.
   
      (1)  EUVL 2006, L 105.